
IEKŠĒJIE NOTEIKUMI
Silmalas pagastā Vecružinā

APSTIPRINĀTI
ar Tiskādu pamatskolas direktores
01.09.2026. rīkojumu Nr. TPMSK/2026/1.10/51

Izdoti saskaņā ar Ministru kabineta 2026. gada 25. augusta
noteikumu Nr. 510 “Kombinēto mācību īstenošanas un
organizēšanas kārtība” 12. punktu

TISKĀDU PAMATSKOLAS
KOMBINĒTO MĀCĪBU ORGANIZĒŠANAS KĀRTĪBA

I. Vispārīgie jautājumi

1.	Kārtība nosaka kombinēto mācību plānošanu un norisi Tiskādu pamatskolā (turpmāk - skola), tehnisko nodrošinājumu, izglītojamo dalības un uzdevumu izpildes uzskaiti, saziņu, kā arī rīcību tehnisku traucējumu, nepiedalīšanās, drošības apdraudējuma un vardarbības gadījumā.

2.	Kārtību piemēro kombinēto mācību īstenošanai skolā. Tās mērķis ir nodrošināt pieejamu, iekļaujošu un pedagoģiski pamatotu mācību procesu, kas ļauj izglītojamam sasniegt izglītības programmā paredzētos rezultātus.

3.	Kārtībā tiek izmantoti jēdzieni:
3.1  kombinētas mācības - ir izglītības procesa organizēšana un īstenošana, kur klātienes
       mācības tiek kombinētas ar attālinātām vai tiešsaistes mācībām, kā arī tehnoloģiju
       papildinātu mācību procesa daļu; 
3.2. attālinātas mācības - pedagoga vadīts mācību process, kurā pedagogs un
       izglītojamais mācību procesā piedalās, neatrodoties vienā fiziskā vietā; 
3.3. tiešsaistes mācības – pedagoga vadīts mācību process, kurā pedagogs un
       izglītojamie mācību procesā piedalās, izmantojot informācijas un komunikācijas
       tehnoloģijas;
3.4. tehnoloģiju papildinātas mācības - pedagoga vadīts mācību process, kurā izmantotās
       tehnoloģijas, tostarp informācijas un komunikācijas tehnoloģijas, citi mācību tehniskie
       līdzekļi, digitālās spēles, ir galvenais līdzeklis pedagoga un izglītojamā mijiedarbības
       nodrošināšanai un mācību satura apguvei, pedagogam atrodoties vienā fiziskā vietā. 
      
 4. Lai skolā nodrošinātu vienotu izpratni par tehnoloģiju papildinātām mācībām:
4.1. par tehnoloģiju papildinātām mācībām neuzskata klātienes mācību stundu, kurā

      digitālā tehnoloģija tiek izmantota tikai kā palīglīdzeklis, piemēram, prezentācijas vai 
      video demonstrēšanai, informācijas meklēšanai, atsevišķa digitāla uzdevuma izpildei
      vai interaktīvās tāfeles izmantošanai parastās tāfeles vietā;
4.2. par tehnoloģiju papildinātām mācībām uzskata pedagogu vadītu mācību procesu, kurā 
       tehnoloģija ir galvenais līdzeklis plānoto sasniedzamo rezultātu apguvei un pedagoga 
       un izglītojamo mijiedarbībai, piemēram, sistemātiskam  darbam digitālā mācību vidē, 
       virtuālā laboratorijā, simulācijā, digitālā mācību spēlē vai specializētā
       datorprogrammā;
4.3. tehnoloģiju papildinātu mācību noteicošais kritērijs ir tehnoloģijas funkcija mācību
       procesā, nevis tās izmantošanas ilgums. 

5.	Kārtību ievēro skolas pedagogi un izglītojamie. Izglītojamo likumiskie pārstāvji (turpmāk – vecāki) ar skolu sadarbojas šajā kārtībā noteiktajos jautājumos.

II. Kombinēto mācību plānošana un organizēšana

6.	Kombinētās mācības plāno mācību priekšmeta pedagogs un saskaņo ar direktora vietnieku izglītības jomā. 

7. Pedagogs, plānojot kombinētās mācības, izvērtē:
7.1. mācību priekšmeta sasniedzamos rezultātus un mācību satura specifiku;
7.2. izglītojamo vecumu, digitālās un pastāvīga darba prasmes, speciālās vajadzības;
7.3. izvēlētās kombinēto mācību formas lietderību;
7.4. izglītojamo piekļuvi nepieciešamajiem tehniskajiem līdzekļiem un digitālajiem 
       resursiem;
7.5. nepieciešamo pedagoga vai atbalsta personāla atbalstu.

8. Direktora vietnieks izglītības jomā, izmantojot mācību stundu sarakstu un E-klases žurnāla ierakstus, pārrauga plānoto un īstenoto attālināto un tiešsaistes mācību apjoma un tā sadalījuma atbilstību normatīvo aktu prasībām. Stundu, kas vienlaikus atbilst attālinātām un tiešsaistes mācībām, to kopējā apjomā ieskaita vienu reizi.

9. Attālinātas un tiešsaistes mācības var plānot šādā apjomā:

	Klase
	MK not.
Nr.510
noteiktais
maks.
apjoms (%)
	Mācību stundu skaits nedēļā
	Aptuvenais mācību stundu skaits gadā
	Maksimālais pieļaujamais attālināto mācību mācību/mācību tiešsaistē apjoms gadā

	Pirmsskolas grupa,
1.-2.klase
	Attālinātas mācības un mācības tiešsaistē netiek īstenotas. Pirmsskolas izglītības programmās un vispārējās pamatizglītības programmās 1. un 2. klases izglītojamiem kombinētās mācības īsteno tikai kā tehnoloģiju papildinātas mācības, izņemot šīs kārtības X nodaļā minētos gadījumos.

	3.klase
	5%
	24
	816
	līdz 40 mācību stundām

	4.klase
	10%
	26
	884
	līdz 88 mācību stundām

	5.klase
	10%
	28
	952
	līdz 95 mācību stundām

	6.klase
	10%
	30
	1026
	līdz 102 mācību stundām

	7.klase
	15%
	32
	1088
	līdz 163 mācību stundām

	8.klase
	15%
	34
	1156
	līdz 173 mācību stundām

	9.klase
	15%
	34
	1156
	līdz 173 mācību stundām







10. Attālinātās vai tiešsaistes mācību stundas, kuras paredzēts īstenot kombinēto mācību ietvaros, norada nodarbību vai mācību priekšmetu stundu sarakstā.

11. Par plānotām attālinātām vai tiešsaistes mācībām izglītojamos un viņu vecākus savlaicīgi, ne vēlāk kā iepriekšējā mācību dienā, informē E-klasē.

12. Pedagogs E-klasē norada izglītojamajam nepieciešamo informāciju par:
12.1. mācību stundas tēmu un sasniedzamo rezultātu;
12.2. mācību norises veidu;
12.3. nepieciešamajiem mācību materiāliem un resursiem;
12.4. veicamajiem uzdevumiem, to izpildes termiņiem un vērtēšanas veidu;
12.5. nepieciešamības gadījumā – piekļuvi digitālajai mācību videi vai tiešsaistes
         nodarbībai.

13. Par izmaiņām pedagogs informē izglītojamos un viņu vecākus, tiklīdz izmaiņas ir zināmas.

14. Par kombinēto mācību kopējā apjoma atbilstību normatīvajos aktos noteiktajiem ierobežojumiem atbild direktora vietnieks izglītības jomā. 


III. Saziņa un tehniskais nodrošinājums

15.	Skola kombinēto mācību nodrošināšanai nosaka šādus saziņas līdzekļus, digitālās vides un atbalsta kontaktus:
15.1.	elektroniskais mācību žurnāls un organizatoriskās informācijas saziņas kanāls – E-klase un WhatsApp;
15.2.	mācību materiālu un darbu iesniegšanas vide – E-klase, tiešsaistes nodarbību platforma – Zoom, Microsoft Teams u.c.;
15.3.	tehniskā atbalsta kontaktpersona – direktora vietnieks izglītības jomā, administrācijas kontaktinformācija – t. 64646124, e-pasts: tiskadi@saskarsme.lv;
15.4.	saziņas līdzeklis digitālās vides nepieejamības gadījumā – t.64646124, e-pasts tiskadi@saskarsme.lv.

16.	Pedagogs informē izglītojamos un vecākus par savu saziņas un konsultāciju laiku un izmantojamo saziņas kanālu. Attālināto un tiešsaistes mācību laikā pedagogs nodrošina izglītojamiem iespēju saņemt konsultāciju izziņotajā laikā un saziņas kanālā.

17.	Tehnisku problēmu gadījumā izglītojamais, viņa vecāki vai pedagogs sazinās ar šīs kārtības 15.3. apakšpunktā norādīto tehniskā atbalsta kontaktpersonu. Ja jautājumu neizdodas atrisināt sadarbībā ar pedagogu, audzinātāju vai tehniskā atbalsta kontaktpersonu, izglītojamais vai  viņa vecāki vēršas pie skolas administrācijas.

18.	Klases audzinātājs mācību gada sākumā un pēc jauna izglītojamā uzņemšanas pārbauda saziņai nepieciešamo izglītojamā un vecāku kontaktinformāciju. Izglītojamais vai viņa vecāki informē klases audzinātāju par izmaiņām kontaktinformācijā.

19.	Klases audzinātājs mācību gada sākumā un pēc jauna izglītojamā uzņemšanas apzina, vai izglītojamajam ir pieejama mācībām piemērota ierīce un interneta pieslēgums. Klases audzinātājs informāciju aktualizē, saņemot ziņas par izmaiņām, un pirms plānotajām attālinātajām vai tiešsaistes mācībām precizē trūkstošo vai novecojušo informāciju. 

20.	Ja izglītojamam nav mācībām nepieciešamā aprīkojuma, interneta pieslēguma, klases audzinātājs informē skolas administrāciju. Skola atbilstoši rīcībā esošajiem resursiem nodrošina izglītojamajam tehnisko līdzekļi lietošanai, nodrošina iespēju izmantot skolas tehnisko aprīkojumu skolas telpās, nosaka citu izglītojamajam pieejamu veidu mācību satura apguvei, piemēram, papīra formātā.

21.	Skolas direktors ierīci lietošanai ārpus skolas izsniedz atbilstoši skolas noteiktajai mantas izsniegšanas kārtībai, noslēdzot vienošanos ar izglītojamā vecākiem. Pieņemšanas - nodošanas aktā norāda ierīci, tās komplektāciju, stāvokli un izsniegšanas datumu. Vienošanās nosaka ierīces lietošanas mērķi, atdošanas termiņu un nosacījumus, kā arī atbalsta kontaktpersonu un tās kontaktinformāciju.

22.	Izglītojamais izsniegto ierīci lieto saudzīgi un mācību vajadzībām. Bez skolas direktora atļaujas izglītojamais ierīci nenodod citām personām, nepārveido to, neatslēdz drošības iestatījumus un neinstalē programmatūru. Skola nodrošina mācībām nepieciešamo programmatūru, piekļuvi digitālajām vidēm un tehnisko atbalstu. Par ierīces bojājumu, nozaudēšanu vai drošības incidentu izglītojamā vecāki nekavējoties pēc tā konstatēšanas informē skolas direktoru.

23.	Izglītojamais atdod izsniegto ierīci vienošanās noteiktajā termiņā. Skola, saņemot ierīci, fiksē tās stāvokli. Iestāde var pieprasīt ierīces atdošanu pirms noteiktā termiņa, ja zudusi nepieciešamība to lietot, nepieciešams ierīces remonts vai nomaiņa vai izglītojamais neievēro lietošanas nosacījumus. Ja ierīce izglītojamam joprojām nepieciešama mācībām, skolas administrācija nodrošina citu ierīci vai citu iespēju piedalīties mācībās. Skola iespējamo zaudējumu atlīdzināšanas pamatu un apmēru izvērtē atbilstoši normatīvajiem aktiem, ņemot vērā bojājuma cēloni un ierīces normālu nolietojumu.

24. Personīgā aprīkojuma trūkums pats par sevi nav pamats mācību sasniegumu vērtējuma pazemināšanai vai kavējuma atzīšanai par neattaisnotu.

IV. Izglītojamā dalības uzskaite un uzdevumu izpilde

25.	Izglītojamo dalību attālinātajās un tiešsaistes mācībās, uzdevumu izpildi pedagogs fiksē E-klases žurnālā. 

26.	Izglītojamā dalību kombinētajās mācībās atbilstoši konkrētas stundas organizācijai var apliecināt:
26.1. dalība pedagoga noteiktajā mācību procesā;
26.2. izpildīts un noteiktajā termiņā iesniegts uzdevums;
26.3. cita pedagoga iepriekš noteikta darbība, kas ļauj pārliecināties par izglītojamā iesaisti mācību procesā.

27.	Izglītojamais darbu veic godprātīgi, ievērojot pedagoga iepriekš norādītos atļauto palīglīdzekļu, sadarbības un mākslīgā intelekta rīku izmantošanas nosacījumus. Ja ir pamatotas šaubas par patstāvīgu izpildi, pedagogs lūdz izskaidrot risinājumu vai pārbauda sasniegto rezultātu citā piemērotā veidā saskaņā ar vērtēšanas kārtību.

28.  Pedagogs seko uzdevumu izpildei, sniedz izglītojamajam atgriezenisko saiti un nodrošina iespēju saņemt atbalstu. Izglītojamā mācību sasniegumus pedagogs vērtē pēc skolas vērtēšanas kārtības. 





29. Ja izglītojamais noteiktajā laikā nav piedalījies mācību procesā vai nav izpildījis uzdevumus, pedagogs noskaidro iemeslu un nepieciešamības gadījumā informē klases audzinātāju.

30. Kavējumu reģistrēšanu, tā iemesla noskaidrošanu un attaisnošanu veic saskaņā ar skolas noteikto kavējumu uzskaites un attaisnošanas kārtību: 
30.1. Ja izglītojamais tehnisku iemeslu dēļ nav piedalījies kombinētajās mācībās un nav
         sazinājies ar mācību priekšmeta pedagogu par iespējamo situācijas risinājumu, pedagogs
         prombūtni atzīst par neattaisnotu un skolvadības sistēmas “E-klase” žurnālā atzīmē
         kavējumu "n".
30.2. Ja izglītojamais stundai nav pieslēdzies, nereaģē uz pedagoga jautājumiem vai nepamatoti
         atslēdzas no tiešsaistes mācību stundas, uzskatāms, ka mācību stunda ir kavēta.

V. Rīcība tehnisku traucējumu un nepiedalīšanās gadījumā

31.	Par ierīces, interneta pieslēguma, platformas vai piekļuves traucējumiem izglītojamais vai viņa vecāki informē pedagogu vai klases audzinātāju, tiklīdz tas iespējams. Ja digitālā vide nav pieejama, saziņai izmanto šīs kārtības 15.4. apakšpunktā norādīto saziņas līdzekli. Pedagogs noskaidro apstākļus un vienojas ar izglītojamo, vajadzības gadījumā iesaistot viņa vecākus, par citu dalības vai uzdevuma izpildes veidu un termiņu. 

32.	Ja tehniski traucējumi skar pedagogu vai visu klasi vai grupu, pedagogs informē izglītojamos par turpmāko rīcību un paziņo par traucējumiem skolas administrācijai. Ja nepieciešams, pedagogs ar administrāciju vienojas par nodarbības laika vai norises veida maiņu. 

33.	Ja izglītojamais nepiedalās paredzētajā nodarbībā un iemesls nav zināms, pedagogs informē klases audzinātāju. Klases audzinātājs vai viņa aizvietotājs nekavējoties, bet ne vēlāk kā mācību dienas laikā sazinās ar izglītojamā vecākiem, lai noskaidrotu nepiedalīšanās iemeslu. 

34.	Atkārtotas vai sistemātiskas nepiedalīšanās gadījumā klases audzinātājs noskaidro tās cēloņus un informē skolas direktoru. 

35. Klases audzinātājs sadarbībā ar mācību priekšmeta pedagogu, izglītojamā vecākiem vienojas par atbalsta pasākumiem, to īstenotājiem un laiku, kad izvērtē pasākumu rezultātus. Ja nepieciešams, iesaista atbalsta personālu. 

36. Izvērtējot situāciju, klases audzinātājs ņem vērā arī to, vai izdodas sazināties ar izglītojamo un viņa likumisko pārstāvi, vai novērotas straujas izglītojamā uzvedības pārmaiņas vai citas pazīmes, kas liecina par iespējamu risku bērna drošībai vai labklājībai.

37.	Ja saņemtā informācija rada aizdomas par vardarbību vai citiem bērnu apdraudošiem apstākļiem, pedagogs nekavējoties rīkojas atbilstoši šīs kārtības VII nodaļai neatkarīgi no kavējumu skaita. Klases audzinātājs fiksē e-klasē saziņas mēģinājumus, noskaidrotos apstākļus un veiktos atbalsta pasākumus.

38.	Skolas direktors nodrošina ziņu ievadīšanu Valsts izglītības informācijas sistēmā un kompetento institūciju informēšanu atbilstoši normatīvajiem aktiem par rīcību izglītības iestādes neattaisnotas neapmeklēšanas gadījumā, ievērojot normatīvo aktu piemērošanas jomu, ziņošanas nosacījumus un termiņus.


VI. Drošība un veselības aizsardzība

39.	Pedagogs pirms mācību aktivitātes izvērtē ar tās izpildi saistītos riskus un nepieciešamo uzraudzību, ņemot vērā paredzētos norises apstākļus. Pedagogs izskaidro izglītojamiem drošas darba izpildes prasības. Izglītojamais ievēro saņemtās norādes. Izglītojamā vecāki sadarbībā ar skolu un atbilstoši bērna vecumam palīdz nodrošināt drošus apstākļus mācībām mājās.

40.	Pedagogs plāno izglītojamo vecumam un vajadzībām atbilstošu mācību slodzi, darbību maiņu un atpūtas pauzes. Pedagogs izskaidro, kā droši iekārtot darba vietu, lietot ierīces, ievērot cieņpilnu saziņu un saņemt palīdzību vardarbības gadījumā digitālajā vidē. Pedagogs attālinātai izpildei neuzdod darbu, kura  veikšanai nepieciešama pedagoga klātbūtne.

41.	Izglītojamais par draudiem, vardarbību vai nepieciešamo palīdzību var ziņot pedagogam, klases audzinātājam, skolas direktoram vai citam skolas pedagogam, kuram uzticas. Pedagogs, kurš saņem ziņojumu, nekavējoties informē skolas direktoru. Tūlītēja apdraudējuma gadījumā izglītojamais vai viņa vecāki var zvanīt uz vienoto ārkārtas palīdzības izsaukumu numuru 112.

42	Veselības vai drošības apdraudējuma gadījumā pedagogs pārtrauc mācību aktivitāti vai, ja mācības notiek attālināti, nekavējoties norāda izglītojamam to pārtraukt. Ja nepieciešama operatīvo dienestu palīdzība, pedagogs zvana uz tālruņa numuru 112 vai neatliekamās medicīniskās palīdzības tālruņa numuru 113.

43. Ja vecāku informēšana var apdraudēt bērnu, pedagogs rīkojas atbilstoši šīs kārtības VII nodaļai.


VII. Rīcība vardarbības, aizdomu par vardarbību un cita apdraudējuma gadījumā

44.	Pedagogs rīkojas nekavējoties, ja kombinēto mācību laikā vai saistībā ar tām novēro vai saņem ziņas par iespējamu fizisku, emocionālu, seksuālu vai cita veida vardarbību pret bērnu, bērna pamešanu novārtā vai citu bērna apdraudējumu. 

45.	Pedagogs atbilstoši situācijai veic šādas darbības:
45.1.	pārtrauc nodarbību, ja tas ir viņa iespējās, un sniedz vai organizē palīdzību, nepakļaujot sevi vai citas personas papildu apdraudējumam. Tūlītēja apdraudējuma gadījumā zvana uz tālruņa numuru 112 vai neatliekamās medicīniskās palīdzības tālruņa numuru 113;
45.2.	sazinās ar bērnu tādā veidā, kas nepalielina apdraudējumu, un individuālā sarunā noskaidro tūlītējās palīdzības sniegšanai nepieciešamo informāciju;
45.3.	nekavējoties ziņo policijai, Bērnu aizsardzības centram, bāriņtiesai vai sociālajam dienestam par likumpārkāpumu pret bērnu vai aizdomām par apstākļiem, kas var apdraudēt bērna vai citu personu dzīvību vai veselību. 
45.4.	informē skolas direktoru vai direktora vietniekus un fiksē novēroto, bērna sniegtās ziņas un veiktās darbības.

46.	Pedagogs ziņošanu kompetentajai institūcijai neatliek līdz skolas direktora atļaujas saņemšanai vai iekšējās izvērtēšanas pabeigšanai. Ja aizdomas skar skolas direktoru, pedagogs  ziņo tieši kompetentajai institūcijai un informē dibinātāju.

47.	Par skolas pedagoga iespējamu fizisku vai emocionālu vardarbību pret izglītojamo skolas direktors ziņo Bērnu aizsardzības centram. 



48.	Skolas direktors un/vai pedagogs dokumentē konstatētos faktus, notikuma vai informācijas saņemšanas laiku, informācijas avotu, saziņu ar institūcijām un tām nodoto informāciju.

49.	Bērnu uzklausa, neuzdodot uzvedinošus jautājumus un neveicot atkārtotu detalizētu iztaujāšanu. Pedagogs/skolas direktors neorganizē bērna un personas, kura, iespējams, veikusi vardarbību, kopīgu iztaujāšanu vai savstarpēju apstākļu noskaidrošanu.

50.	Skolas direktors saglabā jau pieejamos ziņojumus un citus ar gadījumu saistītos materiālus. Par dokumentu glabāšanu un piekļuves nodrošināšanu tikai personām, kurām informācija nepieciešama amata pienākumu izpildei, atbild skolas direktors.

51.	Ja ir aizdomas, ka vardarbību veicis bērna vecāks  un tūlītēja informēšana var radīt bērnam papildu apdraudējumu, pedagogs vispirms sazinās ar policiju, bāriņtiesu vai  sociālo dienestu un saskaņo turpmāko rīcību, tostarp vecāku informēšanu. Pedagogs dokumentē apstākļus, kuru dēļ vecāku informēšana atlikta. Citos gadījumos skolas direktors vai viņa noteiktais darbinieks vecākus informē nekavējoties.

52.	Skolas direktors un/vai pedagogs organizē palīdzību bērnam, kurš cietis vai, iespējams, cietis no vardarbības, nepieciešamos drošības pasākumus mācību vidē un sadarbību ar kompetentajām institūcijām. 

53.	Bērnu tiesību aizsardzības likumā noteiktajos gadījumos skolas direktors nodrošina darbinieka atstādināšanu no amata pienākumu pildīšanas likumā noteiktajā kārtībā un uz tajā paredzēto laiku. 

54.	Informāciju par bērnu izpauž tikai tādā apjomā un tām personām vai institūcijām, kurām ir tiesisks pamats to saņemt bērna aizsardzības vai savu pienākumu izpildei, informēšanā ievēro izglītojamā personas datu aizsardzības prasības.


VIII. Digitālā drošība un personas dati

55.	Mācībām izmanto skolas apstiprinātus digitālos rīkus un tiem paredzētos lietotāju kontus. Pedagogi un izglītojamie neizpauž savu kontu paroles, nenodod nodarbību piekļuves saites nepiederošām personām, neizmanto citas personas kontu un neizplata citu personu datus bez tiesiska pamata. Pedagogs izmanto platformā pieejamos piekļuves ierobežošanas līdzekļus, lai nepieļautu nepiederošu personu dalību nodarbībā.

56.	Nodarbību dalībnieki audioierakstus, videoierakstus un ekrānattēlus iegūst un izplata tikai tad, ja attiecīgajai darbībai ir tiesisks pamats. Pedagoga atļauja veikt ierakstu pati par sevi nedod tiesības to publiskot.

57.	Pedagogs kameras izmantošanu paredz tikai tādā apjomā un laikā, kāds nepieciešams konkrētās mācību aktivitātes mērķa sasniegšanai, un iepriekš izskaidro tās nepieciešamību izglītojamajiem. Ja kameras izmantošanai ir tehniski vai citi pamatoti šķēršļi, pedagogs vienojas ar izglītojamo par citu veidu, kā piedalīties aktivitātē un apliecināt dalību. 

58.	Ja izglītojamais, viņa vecāki vai pedagogs konstatē nepiederošas personas pieslēgšanos nodarbībai, neatļautu ierakstīšanu, neatļautu piekļuvi lietotāja kontam vai citu informācijas drošības incidentu, viņš nekavējoties informē pedagogu vai šīs kārtības 15.3.apakšpunktā 



norādīto tehniskā atbalsta kontaktpersonu. Ziņojuma saņēmējs nekavējoties informē skolas direktoru.

59.	Materiālus, kas var liecināt par vardarbību vai citu tiesību pārkāpumu, saglabā un nodod kompetentajām institūcijām atbilstoši normatīvajiem aktiem, nepieļaujot to nepamatotu izplatīšanu.

60.	Skolas direktors organizē incidenta ierobežošanu un tā apstākļu noskaidrošanu, iesaistot tehniskā atbalsta kontaktpersonu. Skolas direktors nodrošina personas datu aizsardzības pārkāpuma dokumentēšanu un normatīvajos aktos noteiktajos gadījumos un termiņos – paziņošanu Datu valsts inspekcijai un skartajām personām.

IX. Apdraudējuma, ārkārtas vai citu neparedzētu situāciju gadījumi

61.	Apdraudējuma, ārkārtas vai citās iepriekš neparedzētās situācijās kombinētās mācības organizē atbilstoši Ministru kabineta noteikumu Nr.510 11.punktam.

62. Šādos gadījumos normatīvajos aktos noteiktu attālināto un tiešsaistes mācību procentuālie ierobežojumi var netikt piemēroti.

63. Mācību procesa nepārtrauktības nodrošināšanai arī pirmsskolas un 1.-2.klases izglītojamajiem var īstenot attālinātās vai tiešsaistes mācības, ievērojot vecumam atbilstošo līdzsvaru starp digitālajiem un drukātajiem mācību materiāliem.

64.	Pirms attālināto mācību uzsākšanas klases audzinātājs sazinās ar bērnu likumiskajiem pārstāvjiem un noskaidro bērnu uzraudzības iespējas un nepieciešamo atbalstu. Ja bērna drošu uzraudzību nevar nodrošināt, audzinātājs nekavējoties informē Iestādes vadītāju, kurš sadarbībā ar pašvaldību organizē bērna drošībai atbilstošu risinājumu.

X. Atbildība un uzraudzība

65. Pedagogs ir atbildīgs par:
65.1. kombinēto mācību pamatotību un atbilstību sasniedzamajiem rezultātiem;
65.2. piemēroto mācību materiālu, uzdevumu un konsultāciju nodrošināšanu;
65.3. savlaicīgu informācijas sniegšanu izglītojamajiem un viņu vecākiem;
65.4. izglītojamo dalības un uzdevumu izpildes uzskaiti;
65.5. nepieciešamās atgriezeniskās saites sniegšanu par paveikto;
65.6. drošības prasību ievērošanu savas kompetences ietvaros.

66. Izglītojamais ir atbildīgs par dalību mācību procesā, uzdevumu savlaicīgu izpildi, drošības prasību un skolas iekšējās kārtības noteikumu ievērošanu.

67. Vecāki sadarbojas ar skolu un savlaicīgi informē par apstākļiem, kas var traucēt izglītojamā dalību kombinētajās mācībās.

68. Skolas administrācija:
68.1. koordinē kombinēto mācību organizēšanu;
68.2. uzrauga normatīvajos aktos noteikto kombinēto mācību apjoma ievērošanu;
68.3. nodrošina nepieciešamo organizatorisko un metodisko atbalstu pedagogiem;
68.4. sadarbībā ar dibinātāju nodrošina kombinētajām mācībām atbilstošo tehnisko vidi.



69.	Kārtības ievērošanu uzrauga skolas direktors. Ja konstatētas problēmas mācību organizēšanā, tehniskajā nodrošinājumā vai izglītojamo dalībā, skolas direktors sadarbībā ar attiecīgajiem darbiniekiem organizē to novēršanu un, ja nepieciešams, kārtības precizēšanu. 

XI. Iepazīstināšana ar kārtību

70.	Ar kārtību un tās grozījumiem pedagogus iepazīstina skolas direktors Lietvaris dokumentu vadības sistēmā.

71.	Klases audzinātājs kārtību izskaidro izglītojamajiem viņu vecumam un spējām saprotamā veidā. Izglītojamais, izņemot pirmsskolas vecuma bērnu, iepazīšanos apliecina ar parakstu e-klases žurnāla instruktāžas lapā.

72.	Izglītojamos, kuri uzņemti skolā mācību gada laikā, klases audzinātājs ar kārtību iepazīstina pirms viņu dalības kombinētajās mācībās.

73.	Klases audzinātājs iepazīstina vecākus  ar kārtību un tās grozījumiem, nosūtot E-klases žurnāla e-pastā. Aktuālā kārtības redakcija pedagogiem, izglītojamajiem un viņu vecākiem ir pieejama skolas tīmekļa vietnē www.tiskadu-skola.lv. 

XII. Noslēguma jautājumi

74. Kārtība tiek saskaņota ar skolas dibinātāju.

75. Kārtību pārskata un nepieciešamības gadījumā aktualizē, mainoties ārējiem normatīvajiem aktiem vai skolas darba organizācijai.

76.	Atzīt par spēku zaudējušiem skolas 2024.gada 30.augusta iekšējos noteikumus “Attālināto mācību organizēšanas kārtība Tiskādu pamatskolā”.



                                                                Skolas direktore                    Olga Miseviča

